### Beslutningstema

Det skal i denne sag besluttes om Lokalplan nr. 204-680 og Kommuneplantillæg nr. 168-680 for Museum Wegner skal endeligt godkendes og offentliggøres.

For Teknik- og Miljøudvalget omfatter det Lokalplan nr. 204-680 for Museum Wegner. For Klima-, Vækst- og Udviklingsudvalget omfatter det Kommuneplantillæg nr. 168-680 for Museum Wegner.

### Historik

Kommunalbestyrelsen har den 30. april 2025 besluttet at sende forslag til Lokalplan nr. 204-680 og Kommuneplantillæg nr. 168-680 i 8 ugers offentlig høring.

### Sagsfremstilling

Formålet med Lokalplan nr. 204-680 og Kommuneplantillæg nr. 168-680 for Museum Wegner er at sikre muligheden for etablering af et nyt museum dedikeret til Steve Friis Wegner med tilhørende faciliteter. Lokalplanen fastlægger også bestemmelser for bygningernes ydre fremtræden og materialer, således at værftet og [adresse] bevares som kulturhistorisk bevaringsværdig bygning i et bevaringsværdigt landskab. Samtidig bestemmer lokalplanen, at ny bebyggelse integreres harmonisk i det omkringliggende landskab. Lokalplanområdet er beliggende i landzone på [adresse] og 11B, 6270 Tønder, samt de tilstødende arealer.

Lokalplanforslaget og kommuneplantillægget blev oprindeligt vurderet til at have en sådan karakter, at de planerne skulle sendes i 8 ugers offentlig høring. Høringsperioden blev den 1. juli 2025 forlænget med 8 uger for at muliggøre yderlige dialog med relevante myndigheder. Høringsperioden blev dermed fastlagt til 16 uger, og forslaget til lokalplanen og kommuneplantillægget er således fremlagt i offentlig høring fra den 6. maj 2025 til den 26. august 2025.

Under høringsperioden har der været en dialog med Styrelsen for Grøn Arealomlægning og Vandmiljø (SGAV). På baggrund af de nationale interesser for landskab, fremsendte Louise Kristoffersen et varsel om veto, da lokalplanområdet og kommuneplanrammen er placeret inden for landskabsudpegningerne for de bevaringsværdige og de større sammenhængende landskaber. Efter modtagelsen af varslet, har der været en dialog mellem Tønder Kommune, Louise Kristoffersen og projektejer vedr. yderligere redegørelse i forbindelse med påvirkningen af landskabet. Efterfølgende er lokalplanen og kommuneplantillægget blevet tilpasset, og ændringerne er godkendt af Louise Kristoffersen. Såfremt Kommunalbestyrelsen vedtager lokalplanen og kommuneplantillægget med de aftalte ændringer, frafalder SGAV's veto. En oversigt over ændringerne samt aftalen med styrelsen ses i vedhæftede aftalenotat.

Ændringerne i lokalplanen handler primært om, at sikre bevaringen af nationale landskabsinteresser – herunder de større sammenhængende landskaber og de bevaringsværdige landskaber. Ændringerne i lokalplanen og kommuneplantillægget beror sig på et en mere fyldestgørende redegørelse for landskabspåvirkningen, reduceret byggefelt, reduceret byggeomfang, bevaring af eksisterende beplantning og etablering af et kulissehegn. Ændringerne i lokalplanen er af mindre karakter, da de primært handler om at bevare det bestående miljø samt reducere bebyggelsesomfanget, hvorfor fornyet offentlig høring ikke vurderes at være nødvendig.

I forbindelse med lokalplanforslaget og kommuneplantillægget er der offentliggjort en MV-screeningsafgørelse med fire ugers klagefrist. Miljøvurderingsscreeningen konkluderede, at planerne ikke var miljøvurderingspligtige. Afgørelsen er ved klagefristens udløb ikke blevet påklaget.

Teknik- og Miljøudvalget behandler Lokalplan nr. 204-680 for Museum Wegner og Klima-, Vækst- og Udviklingsudvalget behandler Kommuneplantillæg nr. 168-680 for Museum Wegner.

Lokalplanen og kommuneplantillægget har samme afgrænsning og behandles som et samlet dagsordenspunkt i Økonomiudvalget og efterfølgende i Kommunalbestyrelsen.

### Lovgrundlag

Planloven

Miljøvurderingsloven

### Indstilling Fagchefen for Klima, Plan og Udvikling indstiller,

at Lokalplan nr. 204-680 for Museum Wegner godkendes, og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.